गुड़गांव. गांव वजीराबाद में नशीली दवाओं की बिक्री करने पर कार्रवाई करते हुए स्वास्थ्य विभाग ने केमिस्ट शॉप को सील किया है। यहां से विभाग की टीम को न केवल दवाएं मिलीं, बल्कि रिकॉर्ड में भी खामियां मिली हैं। साथ ही यहां फार्मासिस्ट भी उपलब्ध नहीं था। फूड एंड ड्रग एडमिनिस्ट्रेशन कमिश्नर डॉ. साकेत कुमार के आदेश पर विभाग ने कार्रवाई करते हुए शॉप संचालक को नोटिस भी जारी किया।
ड्रग कंट्रोल ऑफिसर डॉ. अमनदीप चौहान को सूचना मिली थी कि गांव वजीराबाद में केमिस्ट शॉप पर नशीली दवाओं की बिक्री हो रही है। उन्होंने टीम के साथ गांव वजीराबाद घाटा मोड़ की मैसर्स जय शीतला मेडिकल एंड जनरल स्टोर पर छापेमारी की। टीम ने पाया कि फार्मासिस्ट उपलब्ध नहीं है। सेल-परचेज का रिकॉर्ड भी मेनटेन नहीं है। साथ ही उन दवाओं की भी बिक्री हो रही है, जिन्हें नशे के रूप में इस्तेमाल किया जाता है। इस पर विभाग ने दवाओं को सील कर कब्जे में लिया और जांच के लिए लैब भेजा। यहां जांच के दौरान पाया कि शॉप को कोई रजिस्टर्ड फार्मासिस्ट छोड़कर गया था, उसकी जगह दूसरा फार्मासिस्ट नहीं आया है। इस पर टीम ने शॉप को सील कर दिया। इतना ही नहीं अधिकारियों ने शॉप संचालक दिनेश चंद यादव को कारण बताओ नोटिस भी जारी किया।
hin_Deva hin_Deva